作者:李白
標題:九日登巴陵，置酒望洞庭水軍
內容:九日天氣清，登高無秋雲。造化闢川嶽，瞭然楚漢分。長風鼓橫波，合遝蹙龍文。憶昔傳遊豫，樓船壯橫汾。今茲討鯨鯢，旌旆何繽紛。白羽落酒樽，洞庭羅三軍。黃花不掇手，戰鼓遙相聞。劍舞轉頹陽，當時日停曛。酣歌激壯士，可以摧妖氛。齷齪東籬下，淵明不足群。